b'\n_START_ARTICLE_\nRep\xc3\xbablica d\'Amalfi\n_START_SECTION_\nHist\xc3\xb2ria\n_START_PARAGRAPH_\nLa ciutat i el seu territori van ser originalment part de l\'extens Ducat de N\xc3\xa0pols, governat per un patrici Bizant\xc3\xad, per\xc3\xb2 van trencar el vassallatge elegint un duc el 958. Durant els seg\xc3\xbcents anys, Amalfi es va convertir en una pot\xc3\xa8ncia econ\xc3\xb2mica, un centre comercial la flota mercant del qual va dominar el comer\xc3\xa7 mar\xc3\xadtim itali\xc3\xa0 i mediterrani durant un segle, fins que la compet\xc3\xa8ncia de les Rep\xc3\xbabliques marineres de Pisa i G\xc3\xa8nova va acabar per minvar el seu poder. El 1073, Amalfi va ser pres pel conquistador normand Robert Guiscard des de Salern. Els amalfitans es van regirar en dues ocasions durant els anys seg\xc3\xbcents contra la dominaci\xc3\xb3 normanda, per\xc3\xb2 mai m\xc3\xa9s no van recobrar la seva independ\xc3\xa8ncia._NEWLINE_La ciutat d\'Amalfi va ser fundada com a lloc comercial durant la dominaci\xc3\xb3 romana de la Camp\xc3\xa0nia, el 339. El primer bisbe va ser designat el 596. El 838, la ciutat va ser capturada per Sicard de Benevent, amb ajuda de tra\xc3\xafdors locals, que el van guiar a trav\xc3\xa9s de les defenses de la ciutat. El 839, Amalfi es va alliberar de la dominaci\xc3\xb3 llombarda i va elegir un prefecte per a les tasques de govern. En l\'esmentada elecci\xc3\xb3 tamb\xc3\xa9 va participar la propera vila d\'Atrani. M\xc3\xa9s tard Amalfi prest\xc3\xa0 ajuda a l\'alliberament de Siconulfo de Salern, oponent del Pr\xc3\xadncep Sicard._NEWLINE_El 897, la Rep\xc3\xbablica, encara vassall de l\'Imperi Bizant\xc3\xad, si b\xc3\xa9 tan sols de manera nominal, va ser derrotada per la coalici\xc3\xb3 dels ve\xc3\xafns ducats de Sorrento i N\xc3\xa0pols. En aquesta derrota, el Prefecte d\'Amalfi va ser capturat, i m\xc3\xa9s tard fou alliberat despr\xc3\xa9s del pagament d\'un abundant rescat. El 914, el Prefecte Mastalo I va ser elevat al rang de primer magistrat d\'Amalfi. El 958, el fill d\'aquest, Mastalo II, primer magistrat, va ser assassinat, i Sergi I va ser elegit primer duc (doge) d\'Amalfi, tallant aix\xc3\xad els seus \xc3\xbaltims lla\xc3\xa7os de vassallatge amb Bizanci, i proclamant de manera formal la seva independ\xc3\xa8ncia. Entre 981 i 983, la Rep\xc3\xbablica d\'Amalfi va controlar el Principat de Salern. El 987, el bisbat d\'Amalfi va ser elevat al rang d\'arxiepiscopal. Des de 1034, Amalfi va caure sota control del Principat de C\xc3\xa0pua i, el 1039, sota el control del Principat de Salern._NEWLINE_El 1073, Robert Guiscard va conquerir la ciutat i va prendre per a si el t\xc3\xadtol de dux Amalfitanorum (en llat\xc3\xad \xe2\x80\x9cduc dels Amalfitans\xe2\x80\x9d). El 1096, Amalfi es va rebel\xc2\xb7lar contra el domini normand, per\xc3\xb2 la rebel\xc2\xb7li\xc3\xb3 va quedar avortada el 1101. Una segona revolta va tenir lloc entre 1130 i 1131, any en qu\xc3\xa8 l\'ex\xc3\xa8rcit de Roger II de Sic\xc3\xadlia, comandat per l\'Emir Joan per terra, i per Jordi d\'Antioquia per mar, van bloquejar i van prendre la ciutat definitivament. El 1135 i 1137, la flota pisana va saquejar la ciutat, posant fi a la gl\xc3\xb2ria de la ciutat._NEWLINE_El 1343 un violent sisme submar\xc3\xad va destruir la ciutat i els "arsenals" on es van construir per segles les vaixells d\'Amalfi: des de llavors Amalfi es va reduir a un petit poble de poca import\xc3\xa0ncia. Des de la unificaci\xc3\xb3 del Regne d\'It\xc3\xa0lia el 1861 Amalfi ha tornat a cr\xc3\xa9ixer i ara \xc3\xa9s un important centre tur\xc3\xadstic de fama internacional.'